Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om ændring af direktiv 79/373/EØF om handel med foderblandinger og 96/25/EF om omsætning af fodermidler« () (1999/C 101/19)

Rådet for Den Europæiske Union besluttede den 29. oktober 1998 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug, Udvikling af Landdistrikterne og Miljø, som udpegede José Bento Gonçalves til ordfører. Sektionen vedtog sin udtalelse den 8. januar 1999.

Det Økonomiske og Sociale Udvalg vedtog på sin 360. plenarforsamling af 27.-28. januar 1999, mødet den 28. januar 1999, med 53 stemmer for, 6 imod og 3 hverken for eller imod følgende udtalelse.

1. Indledning

1.1. Forslagets anvendelsesområde og retsgrundlag

1.1.1. Anvendelsesområde

Generel målsætning: Udvidelse af anvendelsesområdet for direktivet om omsætning og anvendelse af fodermidler for som slutmål at skabe betingelser for at kunne sikre, at de er »sunde, uforfalskede og af sædvanlig handelskvalitet« og ikke udgør nogen fare for dyrs og menneskers sundhed eller for miljøet. I dette øjemed udvides anvendelsesområdet for direktiv 96/25/EF, så medlemsstaterne i henhold til Rådets direktiv 95/53/EF kan indføre officielle kontrolprocedurer for ikke blot foderblandingsvirksomhedernes omsætning og anvendelse af fodermidler, men også for distributørerne og husdyravlerne, der producerer og anvender fodermidler direkte på bedriften.

1.1.2. Retsgrundlag

Forslagets retsgrundlag er traktatens artikel 100 A.

2. Resumé af forslaget

2.1. Forslaget ændrer direktiv 79/373/EØF om handel med foderblandinger og direktiv 96/25/EF om omsætning af fodermidler.

2.1.1. Direktiv 96/25/EF vil efter ændringen gælde for:

- både omsætningen og anvendelsen af fodermidler. Direktivet vil således omfatte råvareproducenter, transportvirksomheder, forhandlere, foderblandingsvirksomheder og husdyravlerne, som anvender industrielt forarbejdede foderblandinger, eller som anvender råvarerne direkte.

2.1.2. Direktivforslaget omhandler hverken veterinærlægemidler eller tilsætningsstoffer til foder.

3. Generelle bemærkninger

3.1. ØSU bifalder de foreslåede ændringer, fordi de er endnu et skridt hen imod opfyldelsen af ovennævnte generelle målsætning. Der skabes hermed betingelser, som gør det nemmere at efterspore råvarerne fra deres oprindelse helt frem til slutbrugeren, hvilket er særligt vigtigt, når der er tale om produkter, som udgør en potentiel risiko for den offentlige sundhed.

3.2. ØSU mener dog, at der snarest må tages yderligere skridt for at genskabe forbrugernes tillid til animalske produkter, især oksekød. Især er det nødvendigt at opstille objektive og harmoniserede tekniske kriterier, som klart fastsætter, hvornår fodermidler skal forstås som værende »sunde, uforfalskede og af sædvanlig handelskvalitet«.

3.3. Endvidere mener ØSU, at medlemslandene bør vedtage kontrolforanstaltninger, som garanterer fuldstændig overholdelse af bestemmelserne i direktiv 96/25/EF om omsætning og anvendelse af fodermidler, og således bidrage til at styrke animalske produkters image og forbrugernes tillid.

3.3.1. Kommissionen må af hensyn til den nationale kontrol derfor præcisere, hvad den mener med, at fodermidler ikke må udgøre nogen fare for miljøet.

4. Særlige bemærkninger

4.1. Direktiv 79/373/EØF

4.1.1. Artikel 1 - stk. 1

Artikel 5, stk. 1, litra k), kræver, at virksomheden fra den 1. april 2001 skal være i besiddelse af en officiel godkendelse eller registreringsnummeret.

4.1.2. Artikel 1 - stk. 4

Ændringen forpligter medlemsstaterne til i deres lovgivning at optage den endelige liste, som Kommissionen udarbejder.

4.2. Direktiv 96/25/EF

4.2.1. Artikel 2 - stk. 1 og 2

Direktivets titel ændres, idet udtrykket »anvendelse« indsættes, således at EF-bestemmelserne fremover dækker »omsætning og anvendelse af fodermidler«.

4.2.2. Artikel 2 - stk. 3

EF-bestemmelserne vil fremover omfatte anvendelse af fodermidler for at forebygge risici for miljøet.

4.2.3. Artikel 2 - stk. 4, litra g)

I direktiv 96/25/EF, artikel 5, stk. 1, litra g), fastsættes det, at virksomheder, der producerer eller markedsfører kødmel, på emballagen, etiketten eller anden form for identifikation af virksomheden eller de anvendte fodermidler skal anføre især navn eller firmanavn, adresse eller hjemsted for producentvirksomheden, godkendelsesnummer og partiets referencenummer eller andre oplysninger, som gør det muligt at efterspore fodermidlet.

4.2.3.1. Litra h) i stk. 4

Den foreslåede formulering vedrører producenter, der ikke er omfattet af litra g).

4.2.4. Stk. 5

a) Redaktionel tilpasning.

b) Dette afsnit deles op i litra b) og c). Sigtet er at fastsætte en liste over fodermidler, hvis omsætning og anvendelse er forbudt.

c) Dette afsnit giver mulighed for at ændre bilaget og listen i litra b) på baggrund af den videnskabelige og tekniske udvikling.

4.2.5. Artikel 3 og 4

Der er tale om ændringer, som ikke kræver nogen kommentarer.

5. Konklusion

5.1. ØSU mener, at de foreslåede ændringer af direktiverne er særdeles vigtige, da de gør det nemmere at efterspore fodermidlerne fra deres oprindelse til slutbrugeren og stiller større kvalitetskrav til de fodermidler, husdyravlerne producerer og anvender direkte på egen bedrift.

5.2. ØSU mener dog ikke, at ændringerne er tilstrækkelige til at nå slutmålet, som er at forbedre beskyttelsen af menneskers sundhed og genskabe forbrugertilliden, især til oksekød.

- ØSU går f.eks. ind for et generelt forbud mod anvendelse af kød fra pattedyr og benmel i foder.

- Alle ingredienser, der er anvendt i det foder, landmændene køber, skal fremgå af mærkningen.

Det er derfor nødvendigt med andre initiativer, som navnlig tager sigte på opstilling af harmoniserede, objektive kvalitetskriterier ud fra et sikkert teknisk grundlag.

5.3. ØSU mener desuden, at »anvendelse« må præciseres nærmere.

Bruxelles, den 28. januar 1999.

Beatrice RANGONI MACHIAVELLI

Formand for

Det Økonomiske og Sociale Udvalg

() EFT C 261 af 19.8.1998, s. 3.